චිමන්ලාල් බී.දේසායි සහ ආචාර්ය අම්බලාල් පතෙල් මෙහි නිර්මාතෘවරුන් වූහ.ඔවුහු එයට පෙර බැංග්ලෝරයේ සිට හින්දි චිත්‍රපට දකුණු ඉන්දියාවට බෙදාහැරීමේ ව්‍යාපාරයක් මෙහෙයවූහ.මේ අතරින් අර්දේශර් එම්.අයිරානිගේ චිත්‍රපට ප්‍රධාන තැනක් ගත්තේය.එබැවින් ඔවුන් සාගර් මුවිටෝන් ආරම්භ කරද්දී ඒ සඳහා බෙහෙවින් උපකාර කරන ලද්දේ අයිරානි විසිනි.සාගර් මුවිටෝන් මුල්ම සිනමාකරුවා වූයේ එස්රා මීර්ය.කල්කටාවේ දී එඩ්වින් මේයර් නමින් 1903 වසරේ දී උපත ලද මීර් මදාන් චිත්‍රපට වෙතින් සිනමාවආරම්භ කරන ලද නමුත් පසු කලක හොලිවුඩ් හි යුනිවර්සල් සමාගම සහ එක්ව බෙහෙවින් අත්දැකීම් ලද්දේය.තවත් කලක් ඔහු හොලිවුඩ් සමාගමක් වන යුනයිටඩ් ආටිස්ට් සමාගමේ ද සේවය කළේය.පසු කලක මීර් වඩාත් ප්‍රචලිත වනුයේ වාර්තා සිනමා කරුවකු හැටියටය.කෙසේ වෙතත් හොලිවුඩ් අධ්‍යයනයෙන් පසු යළි ඉන්දියාවට පැමිණි මීර්ගේ මුල්ම චිත්‍රපටය 1932 වසරේ දී සාගර් වෙනුවෙන් නිර්මාණය කරන ලද සරීනාය.එහි ප්‍රධාන චරිතය රඟපානුයේ සුබෙයිදා සහ ජාල් මර්චන්ට්ය.මේ චිත්‍රපටය පුරාම සමකාලින හොලිවුඩ් සිනමා ශෛලිය අපූරුවට දැක ගත හැකි වූයේය.සාගර් සමාගමේ තවත් ජනප්‍රිය චිත්‍රපටයක් වනුයේ 1935 වසරේ දී නිර්මාණය කෙරුණ ඩොක්ටර් මධුරිකාය.ස්ත්‍රිවාදි චිත්‍රපටයක් ලෙස බොහෝ කාන්තා විමුක්ති කාමීන්ගේ පැසසුමට ලක්වන මධුරිකා චිත්‍රපටයට පාදක වනුයේ වෛද්‍යවරියක වන බිරිය සහ නීතිඥවරයෙක් වන සැමියා යන දෙදෙනා පවුල් සංස්ථාවේ එකිනෙකා පරයා ස්වාධීන වන්නට කළ අරගලයයි.